ET Euroopa Liidu Teataja C 178/2

Teade dumpinguvastase menetluse algatamise kohta Hiina Rahvavabariigist pärit trikloroisotsüanuurhappe (TCCA) impordi suhtes

(2004/C 178/02)

Komisjon on saanud vastavalt nõukogu määruse (EÜ) nr 384/96 (1) (“algmääruse”) artiklile 5 kaebuse, milles väidetakse, et Hiina Rahvavabariigist (“asjaomasest riigist”) pärit trikloroisotsüanuurhapet (“TCCA”) imporditakse dumpinguhinnaga, tekitades olulist kahju ühenduse tootmisharule.

1. KAEBUS

Kaebuse esitas 28. mail 2004 Euroopa Keemiatööstuse Nõukogu (CEFIC) (“kaebuse esitaja”) tootjate nimel, kes valmistavad põhiosa, antud juhul üle 45 %, ühenduse TCCA kogutoodangust.

2. TOODE

Toode, mida väidetavalt imporditakse dumpinguhinnaga, on Hiina Rahvavabariigist pärit trikloroisotsüanuurhape (mida tuntakse rahvusvaheliselt ka “sümkloseenina”) ja selle valmistised (“asjakohane toode”), mida deklareeritakse üldjuhul vastavalt CN-koodidele ex 2933 69 80 ja ex 3808 40 20. Kõnealused CN-koodid on toodud ainult teabe pakkumiseks.

3. VÄIDETAV DUMPING

Pidades silmas algmääruse artikli 2 lõike 7 sätteid, määras kaebuse esitaja normaalväärtuse Hiina Rahvavabariigi puhul käesoleva teate punktis 5.1(d) osutatud turumajandusriigi hinna põhjal. Väide dumpingu kohta põhineb sel viisil arvutatud normaalväärtuse ja ühendusse eksportimiseks müüdava asjakohase toote ekspordihindade võrdlusel.

Selle põhjal on arvutatud dumpingumarginaal oluline.

4. VÄIDETAV KAHJU

Kaebuse esitaja on esitanud tõendusmaterjali selle kohta, et asjakohase toote import Hiina Rahvavabariigist on nii absoluutnäitajate kui turuosa poolest suurenenud.

Väidetavalt on imporditava asjakohase toote mahud ja hinnad mõjutanud negatiivselt muuhulgas müüdavaid koguseid, turuosa ja ühenduse tootmisharu hinnataset, kahjustades oluliselt ühenduse tootmisharu üldist tulemuslikkust, finantssituatsiooni ja tööhõiveolukorda.

5. KORD

Komisjon algatab vastavalt algmääruse artiklile 5 käesolevaga uurimise, olles määranud pärast nõuandekomiteega konsulteerimist kindlaks, et kaebus on esitatud ühenduse tootmisharu poolt või selle nimel ning, et menetluse algatamise põhjendamiseks on piisavalt tõendusmaterjali.

5.1. Dumpingu ja kahju kindlaksmääramise kord

Uurimise käigus määratakse kindlaks, kas Hiina Rahvavabariigist pärit asjakohast toodet imporditakse dumpinguhinnaga ning kas kõnealune dumping on tekitanud kahju.

a) Väljavõtteline uuring

Pidades silmas arvukaid kõnealusesse menetlusse kaasatud isikuid, võib komisjon otsustada kohaldada väljavõttelist uuringut kooskõlas algmääruse artikliga 17.

i) Väljavõtteline uuring Hiina Rahvavabariigi eksportijate või tootjate suhtes

Et võimaldada komisjonil otsustada, kas väljavõtteline uuring on vajalik, ning valida valim, kui kõnealune uuring on vajalik, palutakse käesolevaga kõigil eksportijatel või tootjatel või nende nimel tegutsevatel esindajatel endast teatada, võttes ühendust komisjoniga ning esitada oma äriühingu(te) kohta järgmine teave käesoleva teate punktis 6(b)(i) osutatud tähtaja jooksul ja punktis 7 osutatud kujul:

— nimi, aadress, e-posti aadress, telefoni ja faksi ja/või teleksi numbrid ning kontaktisik,

— 1. aprillist 2003 kuni 31. märtsini 2004 ühendusse eksportimiseks müüdud asjakohase toote käive kohalikus valuutas ja maht tonnides,

— 1. aprillist 2003 kuni 31. märtsini 2004 siseturul müüdud asjakohase toote käive kohalikus valuutas ja maht tonnides,

— märge selle kohta, kas äriühing kavatseb taotleda individuaalset dumpingumarginaali (2) (individuaalset dumpingumarginaali saavad taotleda ainult tootjad),

— äriühingu täpne tegevus seoses asjakohase toote tootmisega,

— asjakohase toote tootmisse ja/või müüki (eksporti ja/või siseriiklikku müüki) kaasatud kõigi seotud äriühingute (3) nimed ja täpne tegevus,

— mistahes muu asjakohane teave, mis aitaks komisjoni valimi valimisel,

— märge selle kohta, kas äriühing(ud) on nõus enda hõlmamisega valimisse, millega kaasneb küsimustikule vastamine ja kohapealse uurimise aktsepteerimine.

Et saada teavet, mida komisjon peab vajalikuks eksportijate või tootjate valimi valimiseks, võtab komisjon lisaks sellele ühendust eksportijariigi ametiasutustega ning eksportijate või tootjate kõigi teadaolevate ühendustega.

ii) Valimi lõplik valimine

Kõik huvitatud isikud, kes soovivad esitada mistahes asjakohast teavet valimi valimise suhtes, peavad seda tegema käesoleva teate punktis 6(b)(ii) osutatud tähtaja jooksul.

Komisjon kavatseb sooritada valimi lõpliku valimise pärast konsulteerimist asjaomaste isikutega, kes on väljendanud oma tahet valimisse hõlmamise suhtes.

Valimisse hõlmatud äriühingud peavad vastama küsimustikule käesoleva teate punktis 6(b)(iii) osutatud tähtaja jooksul ning tegema koostööd uurimise raamistikus.

Piisava koostöö puudumise korral võib komisjon kooskõlas algmääruse artikli 17 lõikega 4 ja artikliga 18 tugineda oma järeldustes kättesaadavatele faktidele.

b) Küsimustikud

Et saada teavet, mida komisjon peab oma uurimisele vajalikuks, saadab komisjon küsimustikud ühenduse tootmisharule ja kõigile ühenduse tootjate ühendustele, valimisse hõlmatud Hiina Rahvavabariigi eksportijatele või tootjatele, kõigile eksportijate või tootjate ühendustele, importijatele, kõigile kaebuses osutatud importijate ühendustele ning asjaomase eksportijariigi ametiasutustele.

Hiina Rahvavabariigi eksportijad või tootjad, kes taotlevad individuaalset dumpingumarginaali, peavad esitama täidetud küsimustiku käesoleva teate punktis 6(a)(ii) osutatud tähtaja jooksul, pidades silmas algmääruse artikli 17 lõike 3 ja artikli 9 lõike 6 kohaldamist. Seepärast peavad nad taotlema küsimustikku käesoleva teate punktis 6(a)(i) osutatud tähtaja jooksul. Sellised isikud peaksid siiski olema teadlikud, et kui eksportijate või tootjate suhtes kohaldatakse väljavõttelist uuringut, võib komisjon sellest olenemata otsustada individuaalset dumpingumarginaali nende jaoks mitte arvutada, kui eksportijate või tootjate arv on niivõrd suur, et individuaalne läbivaatus oleks põhjendamatult vaevarikas ja takistaks uurimise õigeaegset lõpuleviimist.

c) Teabe kogumine ja ärakuulamiste korraldamine

Kõiki huvitatud isikuid kutsutakse käesolevaga üles oma seisukohti teatavaks tegema, esitama lisateavet, mis ei sisaldu küsimustiku vastustes, ning esitama toetavat tõendusmaterjali. Kõnealune teave ja toetav tõendusmaterjal peavad jõudma komisjonini käesoleva teate punktis 6(a)(ii) osutatud tähtaja jooksul.

Lisaks sellele võib komisjon huvitatud isikud ära kuulata, tingimusel, et nad esitavad taotluse, tuues mõjuvad põhjused nende ärakuulamiseks. Kõnealune taotlus tuleb esitada käesoleva teate punktis 6(a)(iii) osutatud tähtaja jooksul.

d) Turumajandusriigi valimine

Kooskõlas algmääruse artikli 2 lõike 7 punktiga a nähakse ette Mehhiko valimine asjaomaseks turumajandusriigiks, et määrata selle põhjal Hiina Rahvavabariigi jaoks normaalväärtus. Huvitatud isikuid kutsutakse käesolevaga üles kommenteerima kõnealuse valiku asjakohasust käesoleva teate punktis 6(c) osutatud konkreetse tähtaja jooksul.

e) Turumajandusstaatus

Hiina Rahvavabariigi eksportijate või tootjate korral, kes esitavad taotluse ja piisava tõendusmaterjali selle kohta, et nad tegutsevad turumajandustingimustes, st rahuldavad algmääruse artikli 2 lõike 7 punktis c sätestatud kriteeriume, määratakse normaalväärtus kindlaks kooskõlas algmääruse artikli 2 lõike 7 punktiga b. Eksportijad või tootjad, kes kavatsevad esitada nõuetekohaselt põhjendatud taotlused, peavad seda tegema käesoleva teate punktis 6(d) osutatud konkreetse tähtaja jooksul. Komisjon saadab taotluste vormi kõigile kaebuses osutatud Hiina Rahvavabariigi eksportijatele või tootjatele ja eksportijate või tootjate ühendustele ning Hiina Rahvavabariigi ametiasutustele.

5.2. Ühenduse huvide hindamise kord

Kooskõlas algmääruse artikliga 21, ning kui väited dumpingu ja sellega põhjustatud kahju kohta on põhjendatud, jõutakse otsusele, kas dumpinguvastaste meetmete vastuvõtmine ei kahjusta ühenduse huvisid. Seepärast võivad ühenduse tootmisharu, importijad, neid esindavad ühendused, kasutajate esindajad ja tarbijaid esindavad organisatsioonid käesoleva teate punktis 6(a)(ii) osutatud üldiste tähtaegade jooksul endast teatada ja pakkuda komisjonile teavet, tingimusel, et nad tõestavad, et nende tegevuse ja asjakohase toote vahel on tegelik seos. Isikud, kes on tegutsenud vastavalt eelnenud lausele, võivad taotleda ärakuulamist, esitades selleks mõjuvad põhjused käesoleva teate punktis 6(a)(iii) osutatud tähtaja jooksul. Tuleks panna tähele, et mis tahes vastavalt artiklile 21 esitatavat teavet võetakse arvesse ainult juhul, kui seda toetab esitamise ajal faktiline tõendusmaterjal.

6. TÄHTAJAD

a) Üldised tähtajad

i) Isikutele küsimustike või taotluse vormide taotlemiseks

Kõik huvitatud isikud peaksid taotlema küsimustikku või taotluse vormi esimesel võimalusel, kuid hiljemalt 10 päeva pärast käesoleva teate avaldamist Euroopa Liidu Teatajas.

ii) Isikutele endast teatamiseks, et esitada küsimustiku vastuseid ja mistahes muud teavet

Kõik huvitatud isikud, kui nende märkusi tuleb uurimise käigus arvesse võtta, peavad endast teatama, võttes ühendust komisjoniga, ning esitama oma seisukohad ja küsimustiku vastused või mistahes muu teabe (sealhulgas põhjendatud taotlused individuaalse kohtlemise suhtes vastavalt algmääruse artikli 9 lõikele 5) 40 päeva jooksul alates käesoleva teate avaldamisest Euroopa Liidu Teatajas, kui ei ole ette nähtud teisiti. Tähelepanu juhitakse faktile, et algmäärusega ette nähtud protsessiõigustest enamiku kohaldamine oleneb isiku endast teatamisest eespool osutatud aja jooksul.

Valimisse valitud äriühingud peavad esitama küsimustiku vastused käesoleva teate punktis 6(b)(iii) osutatud tähtaja jooksul.

iii) Ärakuulamine

Kõik huvitatud isikud võivad taotleda ka komisjoni poolt ärakuulamist sama 40päevase tähtaja jooksul.

b) Väljavõttelise uuringu konkreetne tähtaeg

i) Punktis 5.1(a)(i) piiritletud teave valimi kohta peaks jõudma komisjonini 15 päeva jooksul alates käesoleva teate avaldamisest Euroopa Liidu Teatajas, tingimusel, et komisjon kavatseb nõustada asjaomaseid isikuid, kes on väljendanud oma tahet olla hõlmatud valimisse selle lõplikul valimisel 21 päeva jooksul alates käesoleva teate avaldamisest Euroopa Liidu Teatajas.

ii) Mistahes muu punktis 5.1(a)(ii) osutatud valimi valimise suhtes asjakohane teave peab jõudma komisjonini 21 päeva jooksul alates käesoleva teate avaldamisest Euroopa Liidu Teatajas.

iii) Valimisse hõlmatud isikute küsimustiku vastused peavad jõudma komisjonini 37 päeva jooksul alates nende valimisse hõlmamisest teatamise kuupäevast.

c) Konkreetne tähtaeg turumajandusriigi valimiseks

Uurimises osalevad isikud võivad soovida kommenteerida Mehhiko asjakohasust turumajandusriigina, et määrata selle põhjal Hiina Rahvavabariigi jaoks normaalväärtus, nagu on osutatud käesoleva teate punktis 5.1(d). Kõnealused kommentaarid peavad jõudma komisjonini 10 päeva jooksul alates käesoleva teate avaldamisest Euroopa Liidu Teatajas.

d) Konkreetne tähtaeg taotluste esitamiseks turumajandusstaatuse suhtes

Käesoleva teate punktis 5.1(e) osutatud nõuetekohaselt põhjendatud taotlused turumajandusstaatuse suhtes peavad jõudma komisjonini 15 päeva jooksul alates käesoleva teate avaldamisest Euroopa Liidu Teatajas.

7. KIRJALIKUD PÖÖRDUMISED, KÜSIMUSTIKU VASTUSED JA KIRJAVAHETUS

Kõik huvitatud isikute pöördumised ja taotlused tuleb esitada kirjalikult (mitte elektrooniliselt, kui ei ole ette nähtud teisiti, ning näidata huvitatud isiku nimi, aadress, e-posti aadress ning telefoni ja faksi ja/või teleksi numbrid). Kõigile huvitatud isikute poolt konfidentsiaalselt esitatavatele kirjalikele pöördumistele, sealhulgas käesoleva teatega nõutavale teabele, küsimustiku vastustele ja kirjavahetusele, lisatakse märge “Piiratud”, (4) ning nendega on vastavalt algmääruse artikli 19 lõikele 2 kaasas mittesalajane versioon, millele lisatakse märge “Huvitatud isikutelt inspekteerimiseks”.

Komisjoni aadress kirjavahetuse jaoks:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05 Teleks COMEU B 21877

8. KOOSTÖÖSOOVIMATUS

Kui mistahes huvitatud isik ei võimalda juurdepääsu vajalikule teabele, ei esita seda tähtaegade jooksul või takistab oluliselt uurimist, võidakse teha nii negatiivsed kui positiivsed esialgsed või lõplikud järeldused kooskõlas algmääruse artikliga 18 kättesaadavate faktide põhjal.

Kui selgub, et mistahes huvitatud isik on esitanud ebaõiget või eksitavat teavet, jäetakse kõnealune teave arvesse võtmata ning võidakse toetuda kättesaadavatele faktidele. Kui huvitatud isik ei tee koostööd või teeb seda ainult osaliselt ning järeldused põhinevad seepärast kooskõlas algmääruse artikliga 18 kättesaadavatele faktidele, ei pruugi tulemus olla kõnealusele isikule sama soodne kui koostöö korral.

9. UURIMISE KALENDERPLAAN

Uurimine viiakse läbi vastavalt algmääruse artikli 6 lõikele 9 15 kuu jooksul alates käesoleva teate avaldamisest Euroopa Liidu Teatajas. Vastavalt algmääruse artikli 7 lõikele 1 võidakse ajutisi meetmeid kehtestada 9 kuu jooksul alates käesoleva teate avaldamisest Euroopa Liidu Teatajas.

(1) EÜT L 56, 6.3.1996, lk 1. Määrust on viimati muudetud määrusega (EÜ) nr 461/2004 (ELT L 77, 13.3.2004, lk 12).

(2) Individuaalseid dumpingumarginaale võidakse taotleda vastavalt algmääruse artikli 17 lõikele 3, valimisse hõlmamata äriühingute korral, artikli 9 lõikele 5, individuaalse kohtlemise puhul mitteturumajanduslike riikide korral, ning artikli 2 lõike 7 punktile b, turumajandusstaatust taotlevate äriühingute korral. Pange tähele, et taotlused individuaalse kohtlemise suhtes muudavad vajalikuks kohaldamise vastavalt algmääruse artikli 9 lõikele 5 ning taotlused turumajanduse suhtes muudavad vajalikuks kohaldamise vastavalt algmääruse artikli 2 lõike 7 punktile b.

(3) Seotud äriühingute tähenduse teadasaamiseks vt komisjoni määruse (EMÜ) nr 2454/93, ühenduse tolliseadustiku rakendamise kohta, artikkel 143 (EÜT L 253, 11.10.1993, lk 1).

(4) See tähendab, et dokument on ette nähtud ainult komisjonisiseseks kasutamiseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 artiklile 4 (EÜT L 145, 31.5.2001, lk 43). See on salajane dokument vastavalt nõukogu määruse (EÜ) nr 384/96 artiklile 19 (EÜT L 56, 6.3.1996, lk 1) ja WTO 1994. aasta GATTi VI artikli rakendamise lepingu (dumpinguvastase lepingu) artiklile 6.